謝方務德惠粟麥
作者：朱翌
朝代：宋

paragraphs: 投閑閉門且穩坐，動輒有礙天難測。
錢神不肯赴招要，瘧鬼乘時作寒熱。
要之貧困真我道，一一爲向兒童說。
山中宿麥舊爲農，缾無儲粟今何拙。
甑塵不掃爨未烟，米盡自從仁祖索。
元英之孫陳義高，急遣樵青分粟麥。
細舂落落簸珠圓，退磨紛紛飛玉屑。
粥香恍若在僧坊，麵熟又將思水厄。
從來藿食不謀國，饑即須餐困仍歇。
笑殺多牛足穀翁，何用詩腸生錦襭。